SA akteurs se dood in gru-ongeluk betreurAkhumzi Jezile. Foto: Twitter Medelye het Sondag op sosiale media ingestroom vir drie bekende Suid-Afrikaanse akteurs wat onder die oorledenes is wat Saterdag in ŉ gru-ongeluk op die N6 tussen Jamestown en Queenstown in die Oos-Kaap gesterf het. Nathi Mthethwa, minister van kuns en kultuur, se kantoor het in ŉ verklaring die akteurs as Akhumzi Jezile, Thobani Mseleni en Siyasanga Kobese geïdentifiseer. “Dit is met groot hartseer en diepe rou dat die minister kennis geneem het van die afsterwe van drie briljante jong sterre in die land se kuns- en kreatiwiteitsbedryf,” lui die verklaring. Siyasanga Kobese. Foto: Twitter Jezile het bekendheid verwerf as die aanbieder van YoTV en is in 2014 vir ŉ Safta benoem vir sy rol as Ngulube in die televisiereeks Tempy Pushas. Mseleni was te sien as die karakter Bhonyongo in die dramareeks Matatiele en was onlangs in die kollig nadat hy in die bekroonde rolprent Inxeba: The Wound gespeel het. Kobese het onder die publiek se aandag gekon toe sy die rol van Siphokazi in die dramareeks Zabalaza vertolk het. Sy was egter grootliks bekend as die voorsanger van die Joyous Celebration, ŉ bekende Suid-Afrikaanse gospel-koor. Mthethwa het die drie oorledenes se dood as “ontydig” bestempel en gesê ŉ mens kan nie help om te dink wat die drie kunstenaars nog in die vermaakwêreld sou kon vermag nie. Hy het sy innige medelye uitgespreek teenoor die oorledenes se familie, vriende en hul aanhangers. Thobani Mseleni. Foto: Twitter Medelye het sedert gister op sosiale media ingestroom met #RIPAkhumzi en #RIPThobani wat albei onder die tien mees gebruikte hutsmerke vir Suid-Afrikaners op Twitter was. Maroela Media het vroeër berig die ongeluk het Saterdag in die vroeë oggendure op die N6 naby Queenstown gebeur. Vyf mense het in die ongeluk gesterf. Die name van die ander twee oorledenes is nog nie bekendgemaak nie. Kapt. Namhla Mdleleni, woordvoerder van die polisie, het vroeër gesê twee mense het die botsing oorleef, maar dit was nie onmiddellik bekend hoe ernstig hul beserings is nie. ŉ Saak van strafbare manslag word ondersoek.